CELEX: 22021D0894
Language: ro
Date: 2021-05-17 00:00:00
Title: Decizia nr. 1/2021 a Comitetului pentru comerț UE-Columbia-Peru din 17 mai 2021 de modificare a apendicelui 1 la anexa XII (Achiziții publice) la Acordul comercial dintre Uniunea Europeană și statele membre ale acesteia, pe de o parte, și Columbia, Peru și Ecuador, pe de altă parte [2021/894]

4.6.2021   
               
               
                  RO
               
               
                  Jurnalul Oficial al Uniunii Europene
               
               
                  L 198/15
               
            
         DECIZIA nr. 1/2021 A COMITETULUI PENTRU COMERȚ UE-COLUMBIA-PERU
         din 17 mai 2021
         de modificare a apendicelui 1 la anexa XII (Achiziții publice) la Acordul comercial dintre Uniunea Europeană și statele membre ale acesteia, pe de o parte, și Columbia, Peru și Ecuador, pe de altă parte [2021/894]
         COMITETUL PENTRU COMERȚ,
         având în vedere Acordul comercial dintre Uniunea Europeană și statele membre ale acesteia, pe de o parte, și Columbia, Peru și Ecuador, pe de altă parte, în special articolul 191,
         întrucât:
         
                     (1)
                  
                  
                     Articolul 191 din Acordul comercial dintre Uniunea Europeană și statele membre ale acesteia, pe de o parte, și Columbia, Peru și Ecuador, pe de altă parte (denumit în continuare „acordul comercial”) prevede procedurile prin care o parte își poate modifica sau rectifica domeniul de reglementare al procedurilor de achiziții publice în conformitate cu titlul VI din acordul comercial.
                  
               
                     (2)
                  
                  
                     În subsecțiunea 1 privind entitățile guvernamentale centrale din secțiunea A a apendicelui 1 la anexa XII (Achiziții publice) la acordul comercial se precizează entitățile guvernamentale centrale din Columbia ale căror achiziții intră în domeniul de aplicare a titlului VI.
                  
               
                     (3)
                  
                  
                     În cadrul reuniunii Subcomitetului pentru achizițiile publice din 17 octombrie 2019, care a avut loc la Bogotá, Columbia a informat Uniunea cu privire la intenția sa de a actualiza lista entităților contractante la nivel central prin adăugarea a șase agenții înființate după 2011, care aparțin nivelului executiv. La momentul încheierii negocierilor pentru acordul comercial dintre Uniune și Columbia în 2010, competențele exercitate în prezent de aceste agenții erau exercitate de entități contractante la nivel ministerial. Aceste agenții nu figurează în prezent pe lista entităților contractante la nivel central în domeniul de reglementare aferent Columbiei.
                  
               
                     (4)
                  
                  
                     Uniunea și Columbia convin asupra faptului că lista entităților contractante la nivel central din Columbia ar trebui actualizată prin adăugarea celor șase agenții menționate în prezenta decizie.
                  
               
                     (5)
                  
                  
                     Prin urmare, este necesar să se modifice subsecțiunea 1 din secțiunea A a apendicelui 1 la anexa XII la acordul comercial. Uniunea și Columbia sunt de acord că o astfel de actualizare nu ar trebui să necesite ajustări compensatorii, deoarece reprezintă o modificare minoră în temeiul articolului 191 alineatul (2) din acordul comercial.
                  
               
                     (6)
                  
                  
                     Decizia de a modifica subsecțiunea 1 din secțiunea A a apendicelui 1 la anexa XII poate fi adoptată, în cadrul Comitetului pentru comerț instituit prin acordul comercial, de către Uniune și Columbia, în calitate de țară andină semnatară vizată, în temeiul articolului 14 alineatul (3) coroborat cu articolul 12 alineatul (4) din acordul comercial, întrucât se referă în mod exclusiv la relația bilaterală dintre acestea,
                  
               ADOPTĂ PREZENTA DECIZIE:
         
            Articolul 1
            În subsecțiunea 1 din secțiunea A a apendicelui 1 la anexa XII (Achiziții publice) la acordul comercial se adaugă următorul titlu și șase agenții pe lista entităților contractante la nivel central:
            „Agenții ale puterii executive
            
                        29.
                     
                     
                        Agencia Nacional de Minería
                     
                  
                        30.
                     
                     
                        Agencia Nacional de Infraestructura
                     
                  
                        31.
                     
                     
                        Agencia Nacional de Seguridad Vial
                     
                  
                        32.
                     
                     
                        Agencia Nacional del Espectro
                     
                  
                        33.
                     
                     
                        Agencia Presidencial de Cooperación Internacional de Colombia
                     
                  
                        34.
                     
                     
                        Agencia de Desarrollo Rural”.
                     
                  
         
            Articolul 2
            Modificarea prevăzută la articolul 1 nu implică nicio ajustare compensatorie.
         
         
            Articolul 3
            Prezenta decizie intră în vigoare la data adoptării.
            Prezenta decizie se redactează în limbile oficiale ale părților la acordul comercial, fiecare dintre aceste texte fiind în egală măsură autentic.
         
         
            
               
                  Pentru Comitetul pentru comerț
               
               
                  Șeful delegației UE
               
               Paolo GARZOTTI
            
            
               
                  Șeful delegației Columbiei
               
               Juan CARLOS CADENA